2 Tèsalonnika 3
Pwédyé Ban Nou
1Pou fini, fwè èk sè, pwédyé ban nou pou konmisyon Senyè-a sa simen plis an plis èk pou moun sa wisivwè'y èvèk wèspé pou Senyè-a, menm kon zòt té wisivwè'y. 2Pwédyé ankò pou Bondyé sa chapé nou anba lanmen moun ki méchan èvèk mové, paski sé pa tout moun ki ka kwè konmisyon-an nou ka mennen-an.
3Mé Senyè-a toujou ka tjenbé pawòl li. I kay ba'w kouway èk i kay tjenbé'w pou Satan pa sa fè'w anyen. 4Senyè-a ja fè nou ni konfyans an ou, èk nou asiwé ou ka fè sa nou ka di'w-la épi ou kay kontiné fè'y.
5Nou ka pwédyé pou Senyè-a sa kondwi'w pou'w sa konpwann lanmityé Bondyé épi pou'w ni pasyans menm kon Jézi Kwi.
Tout Moun Fèt Pou Twavay
6Fwè èk sè, nou ka konmandé'w an non Senyè Jézi Kwi nou-an pou'w sa hédi kò'w lwen sé fwè èk sè-a ki ka viv on lavi ki fenyan-an épi ki pa ka swiv sa nou té moutwé'w-la. 7Ou menm konnèt byen ou sipozé fè menm kon nou té fè. Nou pa té fenyan lè nou té la épi'w, 8nou pa té aksèpté anyen an lanmen pyèsonn si nou pa té péyé pou li. Mé nou té twavay wèd épi nou té twavay lajouné kon òswè pou nou pa té sa fè'w dépansé lajan'w asou nou. 9Sé pa paski nou pa té ni dwa pou fè zòt otjipé nou, mé nou té vlé moutwé'w mannyè pou twavay pou lavi'w. 10Lè nou té la épi zòt, nou toujou té ka di zòt moun-an ki wifizé twavay-la pa sipozé manjé nonplis.
11Nou di sa paski nou ka tann la ni déotwa moun anpami zòt ki ka viv on lavi ki fenyan èk ki pa ka fè anyen pasé antwé an zafè moun. 12An non Senyè Jézi Kwi nou ka konmandé sé moun sala èk nou ka vèti yo pou sa viv lavi yo dwèt, èk twavay pou yo sa achté sa yo bizwen.
13Mé zòt menm, fwè èk sè, zòt pa sipozé vini las fè sa ki bon. 14Si pyèsonn anpami zòt pa ka obéyi konmisyon-an nou ka ékwi an lèt sala, matjé moun sala byen épi sé pa pou'w ni anyen pou fè épi'y, pou'y sa twouvé kò'y hont. 15Pa twété'y kon lèlmi'w mé fè'y sav sa i ka fè-a pa bon, menm kon ou kay vèti on fwè.
Dènyé Pawòl Pòl
16Nou ka pwédyé pou Senyè-a menm ki ka ban nou lapé an tjè nou pou'y sa ba'w lapé tout lè épi an tout mannyè. Nou ka pwédyé pou Senyè-a toujou la épi zòt tout.
17Mwen Pòl ka voyé bonjou ba'w. Mwen ka ékwi sa épi lanmen mwen menm. Sé kon sa mwen ka siyé non mwen an bout tout lèt pou'w sa asiwé sé mwen ki voyé lèt sala.
18Nou ka pwédyé pou Senyè Jézi Kwi voyé lagwas li anlè zòt tout.